Re’imin musiikkifestivaalin joukkosurma

Re’imin musiikkifestivaalin joukkosurma tapahtui 7. lokakuuta 2023 osana Hamasin hyökkäystä Israeliin. Gazan kaistalta saapuneet Hamas-taistelijat hyökkäsivät "Supernova Sukkot Gathering" -musiikkifestivaalin festivaalialueelle ja tulittivat juhlijoita.

Israelilaisen avustusjärjestö Zakan mukaan musiikkifestivaalin alueelta on löydetty 260 ruumista.

Festivaalit 
Noin viiden kilometrin päässä Gazan rajasta järjestettiin elektronisen trance-musiikin Supernova Sukkot Gathering -niminen ulkoilmatapahtuma. Tapahtuma alkoi 6. lokakuuta ja sen oli tarkoitus kestää koko viikonloppu. Juhlijoita paikalla oli muutama tuhat, enimmäkseen nuoria.

Hyökkäys 

Isku festivaaleille oli yksi ensimmäisiä Hamasin Israeliin tekemän hyökkäyksen tapahtumia. Aamulla 7. lokakuuta joitakin kymmeniä Hamasin taistelijoita saapui alueelle pakettiautoilla. Jotkut taistelijoista tulivat Gazasta rajan yli moottoroiduilla varjoliitimillä. Jo aiemmin Hamasin Israeliin ampumien rakettien räjähdysten äänet eivät olleet paikalla olleiden mukaan kuuluneet festivaalien kovan musiikin takia. Sähköjen katkettua alueella soivat hälytyssireenit ja ihmisiä käskettiin ensin suojautumaan, sitten pakenemaan.

Hamaksen taistelijat tulittivat juhlijoita joka suuntaan. Juhlijat pakenivat avoimella alueella paniikissa ja ihmisiä ammuttiin autoihinsa. Liikenne tukkeutui täysin. Jotkut yrittivät piiloutua alueen pensaikkoihin. Piiloutuneet joutuivat odottamaan noin 4–5 tuntia israelilaisten joukkojen ja lääkintähenkilöstön tuloa.

Paikalta löydettiin 260:n ihmisen ruumiit. Hamas otti myös tuntemattoman määrän ihmisiä panttivangeiksi ja vei heidät Gazaan. Vankeihin lukeutuu tiettävästi useiden eri maiden kansalaisia.

Hamasin vastaus 
Hamasin puhemiehen Basem Naimin mukaan hyökkäys ei kohdistunut siviileihin. Hamas ei pidä tavallisia israelilaisia siviileinä, koska katsoo heidän osallistuvan palestiinalaisten sortamiseen.

Lähteet

Israelin–Palestiinan konflikti
Vuoden 2023 terrori-iskut